หุ้นน้องใหม่ COM7 ปิดเทรดวันแรกที่ 4.16 บ. เหนือ IPO 24.18%
COM7 ปิดเทรดวันแรกที่ 4.16 บาท เพิ่มขึ้น 0.81 บาท หรือ 24.18% จากราคาขาย IPO ที่ 3.35 บาท/หุ้น มูลค่าซื้อขาย 6.75 พันล้านบาท โดยเปิดตลาดที่ 4.00 บาท ราคาขึ้นสูงสุด 4.98 บาท และราคาลงต่ำสุด 3.98 บาท
10 ส.ค. 2558

ผู้สื่อข่าวรายงานว่า ราคาหุ้นบริษัท คอมเซเว่น จำกัด (มหาชน) หรือ COM7 ปิดเทรดวันแรกที่ 4.16 บาท เพิ่มขึ้น 0.81 บาท หรือ 24.18% จากราคาขาย IPO ที่ 3.35 บาท/หุ้น มูลค่าซื้อขาย 6.75 พันล้านบาท โดยเปิดตลาดที่ 4.00 บาท ราคาขึ้นสูงสุด 4.98 บาท และราคาลงต่ำสุด 3.98 บาท
บล.ทิสโก้ ระบุในบทวิเคราะห์ (10 ส.ค.) ว่า ประเมินมูลค่าที่เหมาะสมเบื้องต้นของ COM7 อยู่ที่ 3.77 บาทอ้างอิง PER ที่ 17 เท่า เนื่องจากมองว่าตลาดมือถือปัจจุบันมีการเติบโตที่ชะลอตัวลงพร้อมทั้งมีปัจจัยด้านเศรษฐกิจกดดัน และ COM7 ประกอบปัจจุบันประกอบธุรกิจใกล้เคียงกับ JMART, SIM และ IT โดยที่ยอดขายกว่า 75% มาจากการจำหน่ายมือถือและ 25% มาจากการจำหน่ายอุปกรณ์คอมพิวเตอร์และแล็บท็อป      
ทั้งนี้ COM7 ประกอบธุรกิจจำหน่ายสินค้า IT ประเภท แล็บท็อป คอมพิวเตอร์แบบตั้งโต๊ะ โทรศัพท์เคลื่อนที่ แท็บเล็ต อุปกรณ์เสริมที่เกี่ยวข้อง และการให้บริการซ่อมแซมสินค้า รวมถึงการให้บริการเกี่ยวกับโทรศัพท์มือถือ เช่น การสมัครเปิดเบอร์ เปลี่ยนโปรโมชั่น ย้ายค่าย เปลี่ยนซิม และจุดรับชำระค่าบริการต่างๆ ของผู้ให้บริการเครือข่ายโทรศัพท์ทั้ง 3 ราย โดยจำหน่ายอุปกรณ์คอมพิวเตอร์ผ่านร้าน Banana IT, จำหน่ายและเป็นศูนย์ซ่อมของ Apple ผ่านร้าน iStudio by Comseven, iBeat by Comseven, U-store by Comseven และ iCare, ร้านจำหน่ายโทรศัพท์เคลื่อนที่และอุปกรณ์เสริม Banana Mobile และร้าน Samsung Shop
นอกจากนี้ บริษัทยังมีโครงการอนาคต 1) ขยายสาขาร้านค้าปลีกของบริษัทได้แก่ร้าน Banana IT และร้าน iStudio โดยตั้งเป้าเปิดสาขาเพิ่ม 38 สาขาและปรับปรุงสาขาเดิม 12 สาขา และจะเปิดให้ร้านของ Apple เป็นจุด Drop point ในการส่งสินค้าไปยังศูนย์บริการ iCare 2) ขยายสาขาร้าน Mango Mobile เพิ่มขึ้นอีก 20 สาขา และ 3) ขยายช่องทางการค้าปลีกแบบ E-Commerce